ES Kokmateriālu regulas 15. panta 1. punkts prasa, lai “[minētās regulas] 6. panta 3. punktā, 8. panta 7. punktā un 14. pantā minētās pilnvaras pieņemt deleģētos aktus Komisijai piešķir uz septiņiem gadiem no 2010. gada 2. decembra”. Minētais punkts paredz arī, ka “pilnvaru deleģēšanu automātiski pagarina uz tikpat ilgiem laikposmiem”, proti, septiņiem gadiem, “ja vien Eiropas Parlaments vai Padome to neatsauc saskaņā ar [ES Kokmateriālu regulas] 16. pantu.” Tātad pilnvaru deleģēšana pēdējoreiz tika automātiski pagarināta no 2017. gada 2. decembra līdz 2024. gada 1. decembrim.

Saskaņā ar ES Kokmateriālu regulas 6. panta 3. punktu “Komisija var pieņemt deleģētos aktus [..] attiecībā uz citiem attiecīgiem risku novērtējumu kritērijiem, kas var būt vajadzīgi, lai papildinātu [ES Kokmateriālu regulā] minētos”. ES Kokmateriālu regulas 8. panta 7. punkts paredz iespēju pieņemt deleģētos aktus, kas papildinātu procedūras noteikumus attiecībā uz pārraudzības organizāciju atzīšanu un atzīšanas atsaukšanu, ja pieredze to prasa. Uz ES Kokmateriālu regulas 14. panta pamata Komisija “var pieņemt deleģētos aktus [..], izdarot grozījumus [ES Kokmateriālu regulas] pielikumā ietvertajā kokmateriālu un koka izstrādājumu sarakstā un to papildinot.”

Regulas (ES) Nr. 995/2010 (turpmāk “ES Kokmateriālu regula” vai “regula”) mērķis ir novērst nelikumīgi iegūtu kokmateriālu un koka izstrādājumu laišanu tirgū. ES Kokmateriālu regula ir daļa no plaša pasākumu kopuma, kas ieviests ar FLEGT rīcības plānu, kurš ir daudzpusīga ES atbilde uz dziļi ietiekušos nelikumīgas mežizstrādes problēmu un tās postošo ietekmi uz mežiem. Regula turklāt palīdz samazināt emisijas, kas rodas no atmežošanas un mežu degradācijas, kā arī stiprināt meža īstenoto saglabāšanas funkciju, meža ilgtspējīgu apsaimniekošanu un vairot meža oglekļa uzkrājumu jaunattīstības valstīs.

Turklāt ES Kokmateriālu regulas 15. panta 1. punkts prasa, lai Komisija “sniedz ziņojumu par deleģētajām pilnvarām ne vēlāk kā trīs mēnešus, pirms ir beidzies trīs gadu laikposms pēc [ES Kokmateriālu regulas] piemērošanas dienas”, kas bija 2013. gada 3. marts. Komisija to izdarīja 2016. gada 18. februārī.

15. panta 1. punkts attiecas tikai uz pirmo ziņošanas termiņu, proti, trīs mēneši, pirms beidzies laikposms trīs gadi pēc piemērošanas dienas (t. i., 2015. gada decembra), un trīsgadīgās ziņošanas ritms ar septiņu gadu pagarinājuma periodu nav sinhronizēts. Tomēr no ziņošanas prakses attiecībā uz deleģētajām pilnvarām, kā arī no tā, ka vārdi “laikposms trīs gadi” nesignalizē par kādu noteiktu trīs gadu laikposmu, var secināt, ka tiek sagaidīts, ka Komisijai par deleģēto pilnvaru izmantošanu pēc tam jāziņo ik pēc trim gadiem.

Pamatojoties uz šādu izpratni, Komisija 2019. gada 18. februārī iesniedza otro ziņojumu attiecībā uz pilnvaru deleģēšanu un iesniedz šo trešo ziņojumu.

3.DELEĢĒŠANAS ĪSTENOŠANA

Trešajā periodā pēc ES Kokmateriālu regulas piemērošanas dienas līdz šā ziņojuma pieņemšanas dienai Komisija deleģētās pilnvaras neizmantoja.

Komisija ir veikusi atbilstības pārbaudi, lai novērtētu ES Kokmateriālu regulas un FLEGT regulas efektivitāti, lietderīgumu, piemērotību, saskanību un ES pievienoto vērtību. Atbilstības pārbaudes rezultāti tika izmantoti paralēlā ietekmes novērtējuma pētījumā, kas palīdz apzināt un analizēt iespējas papildu ES regulatīvajiem un neregulatīvajiem pieprasījuma puses pasākumiem, kuri varētu palielināt piegādes ķēdes pārredzamību un līdz minimumam samazināt atmežošanas un mežu degradācijas risku saistībā ar ES tirgū laistajiem produktiem un precēm.

Kā viens no vairākiem atbilstības pārbaudes konsultatīvo pasākumu virzieniem tika veikta sabiedriskā apspriešana, un tā ilga no 2020. gada 3. septembra līdz 26. novembrim. Apspriešanās procesa galvenie mērķi bija šādi: i) apstiprināt šīs atbilstības pārbaudes tvērumu; ii) apkopot no iesaistītajām ieinteresētajām personām uz faktiem balstītu informāciju par ES Kokmateriālu regulas un FLEGT regulas īstenošanu, lai papildinātu dokumentāro izpēti, ko veic kā daļu no atbalsta pētījuma, un iii) aicināt ieinteresētās personas paust savu viedokli par ES Kokmateriālu regulas un FLEGT regulas efektivitāti, lietderīgumu, piemērotību, saskanību un ES pievienoto vērtību.

Atbilstības pārbaudes rezultāti būs viens no diviem pielikumiem priekšlikumam par Eiropas Parlamenta un Padomes regulu par konkrētām attiecīgām precēm un produktiem, kas saistīti ar atmežošanu un mežu degradāciju, un minēto priekšlikumu paredzēts pieņemt 2021. gada 4. ceturksnī.